СРЕЩА С МИНИСТЪРА НА ТУРИЗМА ИЛИН ДИМИТРОВ

Днес, 13.02. 2023 г., в зала 1 на ИУ - Варна се състоя среща с министъра на туризма Илин Димитров. На срещата присъстваха ректорът на ИУ – Варна проф. д-р Евгени Станимиров, членовете на Академичното ръководство, преподаватели и студенти от Колеж по туризъм – Варна и ИУ-Варна, както и много гости от туристическия бизнес, Варненска туристическа камара и Варненска Асоциация на туристическите агенции. В срещата онлайн се включиха преподаватели и от други висши учебни заведения, които предлагат обучение в област Туризъм, а така също ученици от гимназиите по туризъм във Варна и Силистра.

Срещата беше инициирана от Ръководството на Колеж по туризъм – Варна по повод кръглата годишнина на колежа. През тази година се навършват 60 години от създаването на Колеж по туризъм – Варна, като точната дата е 8.11.1963 г., когато е публикувано разпореждането на [Министерския съвет](https://bg.wikipedia.org/wiki/%D0%9C%D0%B8%D0%BD%D0%B8%D1%81%D1%82%D0%B5%D1%80%D1%81%D0%BA%D0%B8_%D1%81%D1%8A%D0%B2%D0%B5%D1%82). През 1965 г. учебното заведение се преобразува в Полувисш институт по международен туризъм, а през 1997 г. в Колеж по туризъм като самостоятелна структура към Икономически университет – Варна. Това е и първото висше учебно заведение по туризъм в страната, което за своята 60 – годишна история е подготвило хиляди кадри за туризма в редовна и задочна форма.

Директорът на Колежа по туризъм, доц. д-р Генка Рафаилова откри срещата, като представи професионалната биография на министър Илин Димитров, която започва от колежа. Днешната среща поставя началото на поредица от мероприятия, с които се отбелязва по достойнство годишнината на колежа, като напр. „60 срещи с 60 успешни възпитаници на колежа“, международна научна конференция, Студентска научна сесия, Изкачване на връх Мусала при зимни условия и др.

Ректорът на ИУ-Варна, проф. д-р Е. Станимиров приветства аудиторията и благодари на министър И. Димитров за това, че откликва винаги с готовност на поканата от страна на ИУ-Варна.

Министър Илин Димитров поздрави студентите и преподавателите, както и многото гости и даде висока оценка на Колежа по туризъм – Варна като „гръбнак на висшето образование по туризъм“ в България. Министър И. Димитров с готовност отговори на въпросите на колежаните, които се вълнуват както от бъдещата си реализация в бранша, така и от въпроси, свързани с устойчивото развитие, презастрояването на курортите, рекламата на България като туристическа дестинация и др.